text: Fremtiden? Det er et tårn i Fredericia
  14 november 2015 kl. 13.48
  Lørdag blev et nyt trafiktårn ved Fredericia banegård indviet. Det vil medføre bl.a. markant færre togforsinkelser – altså i fremtiden.
  Det ny kontroltårn er klar til den nye teknologi.
  - Over de kommende år sker der et generationsskifte i måden at styre togtrafikken på. Vi går fra relæbaserede systemer til moderne, computerbaserede signalsystemer, der sikrer mere rettidig og stabil togdrift.
  Når udskiftningen af alle signaler på fjernbanen er fuldt indfaset med udgangen af 2021, kommer det til at betyde markant færre forsinkelser, kortere rejsetid og mulighed for flere tog til gavn for passagererne, fortæller Peter Svendsen, trafikdirektør i Banedanmark:
  Udskiftningen af signalsystemer på hele det danske jernbanenet koster over 18 milliarder kroner. Men at vedligeholde de gamle systemer vil koste endnu mere, lyder det fra Peter Svendsen.
  Selve trafiktårnet koster 140 millioner kroner. Men så er det også terrorsikret og alle systemer er dobbelte, så det altid kan styre jernbanetrafikken.
  
  